FI Euroopan unionin virallinen lehti L 88/4

KOMISSION ASETUS (EU) 2015/538,

annettu 31 päivänä maaliskuuta 2015,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse bentsoehapon – bentsoaattien (E 210–213) käytöstä suolavedessä olevissa kypsennetyissä katkaravuissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.

(3) Tanskan kala- ja äyriäisjärjestö toimitti pyynnön unionin elintarvikelisäaineiden luettelon muuttamisesta, jotta bentsoehapon – bentsoaattien (E 210–213) suurinta sallittua määrää suolavedessä olevissa kypsennetyissä katkaravuissa voitaisiin lisätä.

(4) Asetuksen (EY) N:o 1333/2008 liitteessä II asetetaan sorbiinihapon – sorbaattien sekä bentsoehapon – bentsoaattien (E 200–213) käytön enimmäisrajaksi 2 000 mg/kg kalasäilykkeissä ja -puolisäilykkeissä, mukaan luettuina äyriäiset, nilviäiset, surimi sekä kala- ja äyriäistahna, kypsennetyt äyriäiset ja nilviäiset. Kypsennetyissä äyriäisissä ja nilviäisissä bentsoehapon – bentsoaattien (E 210–213) suurin sallittu määrä on yhteensä 1 000 mg/kg.

(5) Näiden sallittujen enimmäismäärien suolavedessä (pH 5,6–5,7) olevissa kypsennetyissä katkaravuissa pitäisi olla riittävät estämään Listeria monocytogenes -bakteerin kasvu 5–8 °C:n jäähdytyslämpötiloissa. Säilöntäparametrien vähäisetkin muutokset voivat kuitenkin johtaa Listeria monocytogenes -bakteerin kasvuun. Tanskan teknisessä korkeakoulussa on kehitetty matemaattinen ennustusmalli, jolla voidaan määrittää, missä määrin bentsoehappoa – bentsoaatteja (E 210–213) tarvitaan (3). Mallin mukaan 1 000 mg/kg E 210–213:a ei riitä estämään Listeria monocytogenes -bakteerin kasvua katkaravuissa, jotka ovat suolavedessä (pH 5,8). Jotta estettäisiin Listeria monocytogenes -bakteerin kasvu näissä katkaravuissa, sekä malli että testit osoittavat, että ihanteellinen yhdistelmä on 1 500 mg/kg bentsoehappoa – bentsoaatteja (E 210–213) ja 500 mg/kg sorbiinihappoa – sorbaatteja (E 200–203).

(6) Raportissaan (4) zoonoosien, niiden aiheuttajien ja elintarvikeperäisten tautitapausten suuntauksista ja lähteistä vuonna 2012 Euroopan elintarviketurvallisuusviranomainen, jäljempänä ’elintarviketurvallisuusviranomainen’, päätteli, että ihmisissä esiintyvien listerioositapausten määrä lisääntyi hieman vuoteen 2011 verrattuna ja että vuonna 2012 raportoitiin 1 642 vahvistettua tapausta ihmisissä. Unionissa todettiin tilastollisesti merkittävä kasvusuuntaus vuosina 2008–2012, vaikkakin kasvu oli hidasta ja siinä oli nähtävissä kausiluonteisuutta. Tapauksiin liittyi korkea kuolleisuus (17,8 prosenttia), kuten aiempinakin vuosina. Vuonna 2012 listerioosista johtuvia kuolemantapauksia raportoitiin 18 jäsenvaltiossa yhteensä 198, mikä on suurin raportoitu määrä vuoden 2006 jälkeen. Vain harvoissa tapauksissa Listeria monocytogenes -bakteeria esiintyi yli laillisen turvallisuusrajan sellaisenaan syötävissä elintarvikkeissa vähittäismyyntipisteissä. Rajan ylittäviä näytteitä löytyi yleisimmin kalastustuotteista.

(7) Komission raportissa (5)”Elintarvikelisäaineiden saanti ravinnon kautta Euroopan unionissa” pääteltiin, että altistuminen bentsoehapolle – bentsoaateille voisi olla enintään 96 prosenttia hyväksyttävästä päiväsaannista lasten ja 84 prosenttia aikuisten osalta suurimpien sallittujen tasojen käytön perusteella. Tuolloin asetettiin sorbiinihapon – sorbaattien enimmäismääräksi kypsennetyissä katkaravuissa 2 000 mg/kg yhdessä bentsoehapon – bentsoaattien kanssa. Kyseistä määrää tarkistettiin Euroopan parlamentin ja neuvoston direktiivillä 2006/52/EY (6), kun tämän käytön salliminen laajennettiin koskemaan kaikkia kypsennettyjä äyriäisiä ja nilviäisiä kuitenkin niin, että bentsoehapon – bentsoaattien enimmäismäärä oli 1 000 mg/kg. Sen vuoksi odotetaan, että määrän nostaminen tasolle 1 500 mg/kg vain suolavedessä olevissa kypsennetyissä katkaravuissa ei johda sellaiseen lisäaltistumiseen, joka aiheuttaisi huolta turvallisuudesta.

(8) Komissio pyytää asetuksen (EY) N:o 1331/2008 3 artiklan 2 kohdan nojalla elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska bentsoehapon – bentsoaattien (E 210–213) hyväksyminen käytettäväksi suolaveteen säilötyissä kypsennetyissä katkaravuissa on sellainen kyseisen luettelon päivitys, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.

(9) Sen vuoksi asetuksen (EY) N:o 1333/2008 liitettä II olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan tämän asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä maaliskuuta 2015. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) http://sssp.dtuaqua.dk

(4) The European Union Summary Report on Trends and Sources of Zoonoses, Zoonotic Agents and Food-borne Outbreaks in 2012, (EFSA Journal 2014;12(2):3547), http://www.efsa.europa.eu/en/efsajournal/doc/3547.pdf

(5) KOM(2001) 542 lopullinen.

(6) Euroopan parlamentin ja neuvoston direktiivi 2006/52/EY, annettu 5 päivänä heinäkuuta 2006, elintarvikkeiden muista lisäaineista kuin väri- ja makeutusaineista annetun direktiivin 95/2/EY ja elintarvikkeissa käytettäväksi tarkoitetuista makeutusaineista annetun direktiivin 94/35/EY muuttamisesta (EUVL L 204, 26.7.2006, s. 10).